Na podlagi 58. člena Zakona o javnih uslužbencih (Uradni list RS, št. 63/2007 – UPB3 in 65/2008, [69/2008](http://www.uradni-list.si/1/objava.jsp?urlid=200869&stevilka=3014)-ZTFI-A, [69/2008](http://www.uradni-list.si/1/objava.jsp?urlid=200869&stevilka=3015)-ZZavar-E in [40/2012](http://www.uradni-list.si/1/objava.jsp?urlid=201240&stevilka=1700)-ZUJF, v nadaljevanju ZJU) Urad Vlade RS za komuniciranje, Gregorčičeva ulica 25, 1000 Ljubljana objavlja javni natečaj za zasedbo prostega uradniškega delovnega mesta

# PODSEKRETAR (šifra DM 154)

# v Oddelku za odnose z mediji v Sektorju za vladno komuniciranje za nedoločen čas, s polnim delovnim časom.

Kandidati, ki se bodo prijavili na prosto delovno mesto, morajo izpolnjevati naslednje pogoje:

* visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja),
* najmanj 6 let delovnih izkušenj,
* opravljeno usposabljanje za imenovanje v naziv (če ga kandidat nima, ga lahko opravi naknadno),
* osnovna raven znanja angleškega jezika,
* znanje uradnega jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev.
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo z magisterijem znanosti, doktoratom znanosti oziroma zaključenim specialističnim študijem.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv, v nasprotnem primeru bo moral izbrani kandidat najpozneje v enem letu od sklenitve pogodbe o zaposlitvi opraviti usposabljanje, predpisano v skladu z 89. členom ZJU.

Delovno področje - naloge:

* neposredna pomoč pri vodenju strokovnih nalog na delu delovnega področja urada,
* samostojno oblikovanje sistemskih rešitev in drugih najzahtevnejših gradiv,
* samostojno opravljanje drugih najzahtevnejših nalog,
* vodenje in sodelovanje v najzahtevnejših projektnih skupinah,
* vodenje in sodelovanje v medresorski delovni skupni,
* načrtovanje, vodenje, izvajanje in koordinacija komunikacijskih projektov in dogodkov,
* priprava zahtevnejših analiz, poročil, opomnikov, sporočil za javnost in drugih zahtevnih gradiv,
* svetovanje s področja dela Urada drugim vladnim institucijam,
* predavanje in predstavitve za splošno in strokovne javnosti,
* urejanje spletnih mest,
* samostojna priprava komunikacijskih strategij, novih organizacijskih rešitev,
* izvedba komunikacijske podpore najzahtevnejšim vladnim projektom in dogodkom,
* priprava sporočil za javnost,
* načrtovanje strategij na področju vladnega komuniciranja na družbenih omrežjih,
* upravljanje vladnih vsebin na družbenih omrežjih in priprava odzivov,
* koordiniranje aktivnosti z vladnimi resorji na področju družbenih medijev,
* oblikovanje enostavnih grafik za uporabo na družbenih omrežjih.

Prednost pri izbiri bodo imeli kandidati:

* s poznavanjem in delovnimi izkušnjami na področju odnosov z javnostmi, zlasti v okviru državne uprave,
* s poznavanjem in praktičnimi izkušnjami na področju komuniciranja na družbenih omrežjih.

Prijava mora vsebovati:

* 1. Pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja izobrazbe ter leto in ustanova, na kateri je bila izobrazba pridobljena.
	2. Pisno izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V izjavi kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu, ter navede stopnjo zahtevnosti delovnega mesta.
	3. Pisno izjavo kandidata o opravljenem usposabljanju za imenovanje v naziv, če je usposabljanje opravil.
	4. Pisno izjavo o znanju tujega jezika na osnovni ravni.
	5. Pisno izjavo kandidata, da:
		+ je državljan Republike Slovenije,
		+ ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
		+ zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.
	6. Pisno izjavo, da za namen tega natečajnega postopka dovoljuje Uradu Vlade RS za komuniciranje pridobitev podatkov iz uradne evidence.

Kandidatom priporočamo, da prijavo oddajo na obrazcu, ki je priloga te objave in vsebuje vse zahtevane izjave. Zaželeno je, da prijavi priložen tudi kratek življenjepis.

V skladu z 21. členom Uredbe o postopku za zasedbo delovnega mesta v organih državne uprave in pravosodnih organih (Ur. list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Strokovna usposobljenost kandidatov se bo presojala na podlagi prijave in priložene dokumentacije, na podlagi pisnega preizkusa kandidatov oziroma s pomočjo morebitnih drugih metod preverjanja strokovne usposobljenosti kandidatov.

Izbrani kandidat bo delo na delovnem mestu podsekretar opravljal v uradniškem nazivu podsekretar, z možnostjo napredovanja v naziv sekretar. Z izbranim kandidatom bo sklenjena pogodba o zaposlitvi za delovno razmerje za nedoločen čas s polnim delovnim časom. Izbrani kandidat bo delo opravljal v prostorih Urada Vlade RS za komuniciranje, Gregorčičeva ulica 25, Ljubljana oziroma v njegovih drugih uradnih prostorih.

Kandidati vložijo prijavo v pisni obliki, ki jo pošljejo v zaprti ovojnici z označbo: »Za javni natečaj«, na naslov: Urad Vlade RS za komuniciranje, Gregorčičeva 25, 1000 Ljubljana, in sicer v roku 8 dni po objavi javnega natečaja na osrednjem spletnem mestu državne uprave www.gov.si in Zavodu RS za zaposlovanje. Za prijavo v pisni obliki šteje tudi prijava v elektronski obliki, poslana na elektronski naslov: gp.ukom@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni najpozneje v roku 90 dni po objavi javnega natečaja. Obvestilo o končanem javnem natečaju bo objavljeno na osrednjem spletnem mestu državne uprave www.gov.si.

Informacije o izvedbi javnega natečaja dobite vsak delovni dan med 10.00 in 12.00 uro na telefonski številki 01 478 2602 (Stanka Lamut Galič), o delovnem področju pa na telefonski številki 01 478 2559 (Andreja Šonc Simčič).

V besedilu javnega natečaja uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

Številka: 100-12/2020/2

Datum: 13. 2. 2020

mag. Kristina Plavšak Krajnc

direktorica